
Text rozhodnutia
Súd: Krajský súd Trnava Spisová značka: 14S/104/2015 Identifikačné číslo súdneho spisu: 2015200460 Dátum vydania rozhodnutia: 03. 06. 2016 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2016:2015200460.2 Uznesenie Krajský súd v Trnave v právnej veci žalobcu: Fakultná nemocnica Trnava, so sídlom Andreja Žarnova 11, 917 75 Trnava, IČO: 006 103 81, právne zastúpeného spoločnosťou Prosman a Pavlovič advokátska kancelária, s.r.o., Hlavná 31, Trnava 917 01, IČO: 36 865 281 proti žalovanému: Úrad pre dohľad nad zdravotnou starostlivosťou, so sídlom Žellova 2, 829 24 Bratislava, o preskúmanie zákonnosti rozhodnutia žalovaného č. ZS 204/00014/2014/R zo dňa 24.4.2015, o žiadosti žalobcu o odklad vykonateľnosti, t a k t o r o z h o d o l : Súd odkladá vykonateľnosť rozhodnutia žalovaného č. ZS 204/00014/2014/R zo dňa 24.4.2015 do právoplatného rozhodnutia súdu vo veci vedenej na Krajskom súde v Trnave pod sp.zn.14S/104/2015. o d ô v o d n e n i e : Žalobou doručenou tunajšiemu súdu dňa 23.6.2015, sa žalobca prostredníctvom právneho zástupcu domáhal preskúmania zákonnosti rozhodnutia žalovaného č. ZS 204/00014/2014/R zo dňa 24.4.2015, ktorým žalovaný ako odvolací orgán zamietol rozklad žalobcu a potvrdil prvostupňové rozhodnutie Úradu pre dohľad nad zdravotnou starostlivosťou, pobočka Trnava č. ZS 204/00014/2014 zo dňa 12.6.2014, ktorým podľa § 18 ods. 1 písm. b) bod 1, § 50 ods. 2 písm. a) a § 64 ods. 2 písm. b) a ods. 5 zákona č. 581/2004 Z. z. a podľa § 47 zákona č. 71/1967 Zb. o správnom konaní uložil žalobcovi pokutu vo výške 5500 Eur za porušenie § 4 ods. 3 zákona č.576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov znení neskorších predpisov. Súčasťou žaloby bola aj žiadosť žalobcu o odloženie vykonateľnosti napadnutého rozhodnutia odôvodnená tým, že jeho okamžitým výkonom hrozí závažná ujma tak žalobcovi, ako aj tretím osobám, ktorým žalobca poskytuje zdravotnú starostlivosť. Žalobca je v nepriaznivej finančnej situácií a finančné prostriedky, ktorými disponuje, nepokryjú ani jeho bežnú spotrebu. Podľa § 250c O.s.p. žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Krajský súd po preskúmaní žaloby a pripojených rozhodnutí vzhľadom na všeobecne známe skutočnosti týkajúce sa finančnej situácie a hospodárenia žalobcu dospel k záveru, že bez odkladu vykonateľnosti žalobou napadnutého rozhodnutia by mohlo dôjsť k závažnej ujme v majetkovej sfére žalobcu, ktorý je poskytovateľom zdravotníckej starostlivosti, preto považoval návrh žalobcu na odloženie vykonateľnosti za dôvodný a rozhodol tak, ako je uvedené vo výroku tohto rozhodnutia. Poučenie: Proti tomuto uzneseniu nie je prípustný opravný prostriedok. (§ 246c ods. 1 O.s.p.).

